google/wiki40b huggingface dataset:
יום הפילוסופיה העולמי

היסטוריה

יום הפילוסופיה העולמי נוסד על ידי ארגון אונסק"ו, ונחגג לראשונה ב-21 בנובמבר 2002. בשנת 2005 החליט ארגון אונסק"ו כי יום זה יצוין מדי שנה ביום חמישי השלישי של חודש נובמבר. בשנת 2009 היום צוין ביותר ממאה מדינות ברחבי העולם.

מטרה

ארגון אונסק"ו החליט לייסד את יום הפילוסופיה העולמי בכדי להדגיש את הערך המתמשך של הפילוסופיה לפיתוח החשיבה האנושית בכל התרבויות.
בכינוס שנערך בוועידה הכללית של אונסק"ו ביום הפילוסופיה העולמי בשנת 2005 צוין כי תורת פילוסופיה היא דיסציפלינה קריטית המעודדת מחשבה עצמאית ויכול לגרום בעולם להבנה הדדית ולקידום סובלנות ושלום. עוד הוכרז באותה ועידה כי הציפייה היא שייסוד יום זה יתן תנופה ללימודי פילוסופיה ברחבי העולם, ובייחוד יקדם חינוך פילוסופי מגיל צעיר.
מלחמת האזרחים הסודאנית הראשונה

המעורבות הישראלית

במהלך המלחמה סייעה ישראל למורדים הדרום-סודאנים וסיפקה להם נשק וציוד צבאי. כמו כן, מדריכים ישראלים הדריכו את המורדים.
רות סגל

ביוגרפיה

רות ינובסקי נולדה בקטוביץ בפולין, ובמלחמת העולם השנייה הסתתרה אצל משפחה נוצרית.
היא עלתה לישראל בשנת 1946, ולמדה בבית ספר תיכון חקלאי בעיינות.
בשנת 1956 נסעה ללמוד משחק בקנדה.
בשנת 1962 שבה לישראל, והצטרפה לתיאטרון העירוני חיפה.
ב-1977 שיחקה את לאה בסרט "דודה קלרה".
ב-2002 הוציאה את ספרה "גויה עם נמשים".
ב-2007 שיחקה בסרט "אסקימוסים בגליל", היא זכתה בפרס מאיר מרגלית, על עיצוב תפקידה בהצגה "המחרשה והכוכבים".
דה-קולוניזציה של אפריקה

הדה-קולוניזציה של אפריקה היה תהליך לאחר מלחמת העולם השנייה בו חדלו להתקיים הקולוניות האירופאיות באפריקה, ועל חורבותיהן קמו שורה של מדינות עצמאיות.

ניצנים של עצמאות בשולי היבשת (1910–1960)

פרק זה לוקה בחסר. אנא תרמו לוויקיפדיה והשלימו אותו.

השנה של אפריקה: מערב אפריקה ומרכזה יוצאים לעצמאות (1960)

פרק זה לוקה בחסר. אנא תרמו לוויקיפדיה והשלימו אותו.

התפוררות השלטון הבריטי במזרח אפריקה (1960–1970)

פרק זה לוקה בחסר. אנא תרמו לוויקיפדיה והשלימו אותו.

נפילת המושבות הפורטוגזיות (1970–1975)

פרק זה לוקה בחסר. אנא תרמו לוויקיפדיה והשלימו אותו.

סוף השלטון הלבן באפריקה הדרומית (1995–1975)

פרק זה לוקה בחסר. אנא תרמו לוויקיפדיה והשלימו אותו.
פרן טשיאן

פרן טשיאן (Pran Tashchiyan; בארמנית: Պրան Թաշճյան; ארמניה, 1890 - לא ידוע) הייתה חסידת אומות העולם מארמניה.
טשיאן שרדה את רצח העם הארמני במלחמת העולם הראשונה. בעלה הראשון, שני ילדיה ורוב קרוביה נרצחו. לאחר המלחמה היגרה עם גריגורי טשיאן לסימפרופול, בירת הרפובליקה האוטונומית של חצי האי קרים, שם התחתנו. בין האוכלוסייה המעורבת שהתגוררה באזור זה הייתה משפחה רוסית בשם קוצ'רנקו. אחת הבנות, יבגניה, הייתה נשואה ליהודי דוד גולדברג, ולהם היו שני ילדים.
כאשר תקפה גרמניה הנאצית את ברית המועצות במבצע ברברוסה, התגייס דוד גולדברג לצבא האדום. הוריו נרצחו לאחר כיבוש סימפרופול בידי הנאצים. יבגניה חששה לביטחונם של ילדיה הסתירה אותם אצל שכנתה, פרן טשיאן. מפברואר 1942 ועד השחרור באפריל 1944 הוחבאו הילדים על ידי פרן וגריגורי טשיאן. על כך זכו השניים לתואר חסידי אומות העולם מטעם יד ושם.
סהרורי (סרט)

עלילת הסרט

הסרט מתאר את חייו של הזמר, זוכה 10 פרסי הגראמי, מייקל ג'קסון, בסיפור בדיוני המתרחש בתקופת האלבום "רע" ומחולק לשמונה חלקים:

"Man In The Mirror"

קטע הפתיחה של הסרט, מייקל ג'קסון מבצע את השיר "האיש במראה" במספר הופעות באירופה בשנת 1988, הקליפ משלב גם קטעים שונים המופיעים בקליפ המקורי לשיר כדוגמת חתימת הסכם השלום בין ישראל למצרים ופעילותיהם של מרטין לות'ר קינג והאם תרזה.

"Badder"

שחזור של הקליפ "BAD" בכיכובם של ילדים בתפקידים השונים בקליפ.
מייקל ג'קסון מוחלף בקליפ בברנדון אדמס המשחק גם בחלקים נוספים בסרט.

"Speed Demon"

לאחר צילומי הקליפ "Bad", מייקל נאלץ לברוח מהאולפנים בעקבות מרדף ממעריציו המסיירים במתחם, הוא בורח כאשר מתחפש לארנב בשם ספייק לצלילי "Speed Demon" ולבסוף נראה מתחרה בספייק שקם לתחייה בתחרות ריקודים. התחרות נקטעת כאשר ג'קסון נעצר על ידי שוטר בטענה שהוא במקום שבו אסור לרקוד.
"Speed Demon" משלב סרט "לייב-אקשן" עם אנימציית פלסטלינה המבוימת על ידי ויל וינטון.

"Leave Me Alone"

וידאו-קליפ לשיר החדש של ג'קסון המדבר על חדירת התקשורת לחייו הפרטיים והשמועות השונות בצהובונים.
הקליפ מציג את מייקל ג'קסון ובאבלס ב"לונה פארק" הבנוי על גופו של ג'קסון כאשר האטרקציות השונות בו מתייחסות לשמועות השונות לצד כותרות בצהובונים.

"Smooth Criminal"

הסיפור מתחיל כאשר שלושה ילדים (קייטי, שון וזיק) הולכים לפגוש את חברם מייקל ג'קסון. כאשר מייקל יוצא מביתו, הוא שם לב לכוכב נופל ומיד אחר כך מותקף על ידי קבוצת לוחמים בעלי נשק חם.
בשלב זה, הסרט חוזר לרגע המתרחש תקופה מסוימת לפני כן. מייקל וחבריו מבלים ביחד עד שכלבם, סקיפר, הולך לאיבוד. מייקל וקייטי יוצאים לחפש אותו ומגיעים למחבוא של מר ביג, ששמו הוא פרנקי לידאו (ג'ו פשי), סוחר סמים בעל אובססיה לעכבישים שרוצה לגרום לכל העולם להתמכר, החל מהילדים, כדי ליצור אימפריית סמים. לאחר שמציג לעוזריו את תוכניתו, לידאו שם לב לג'קסון וקייטי שהיו שם ושמעו הכל.
הסרט חוזר להווה. מייקל מצליח לחמוק מהיריות בזכות משאלה אותה הביע בעקבות הכוכב הנופל. מר ביג ועוזריו מצליחים לאתר את ג'קסון שוב וללכוד אותו בסמטה, אלא שג'קסון מביע משאלה מכוכב נופל נוסף. ג'קסון הופך לרכב ומצליח שוב להתחמק.
בינתיים, הילדים הולכים למועדון שנות השלושים (Club 30s) בו הם אמורים לפגוש את מייקל, ומגלים שהמקום היה עזוב במשך שנים. מייקל מגיע ונכנס למועדון שבאופן קסום קם לתחייה, בו הוא מבצע את "Smooth Criminal" וגם את "ההישענות כנגד כוח המשיכה", כאשר לוחמיו של ביג מגיעים למקום, האנשים במועדון מגנים על ג'קסון ועוזרים לו לברוח משם. שון וזיק מספרים למייקל שקייטי נחטפה על ידי ביג. מייקל מגיע למחבוא החדש של ביג המאיים להזריק סמים לחבריו של ג'קסון. כוכב נופל ומשאלה נוספת הופכים את ג'קסון לרובוט קרב ענקי המחסל את ביג, מציל את הילדים ועוזב בחזרה לחלל.

"Come Together"

חלק זה מהווה המשך ישיר לחלק הקודם בסרט (Smooth Criminal).
לאחר שג'קסון עוזב אותם, קייטי, שון וזיק מביאים משאלה שהוא יחזור. מייקל חוזר ולוקח אותם בחזרה למועדון אלא שהפעם, כאשר הם נכנסים, הם מגיעים למופע של מייקל. פרנק, המפיק של ג'קסון, מחזיר לילדים את סקיפר (כלבם שאיבדו במהלך "Smooth Criminal") ולוקח אותם לקהל המעריצים במופע.
מייקל עולה לבמה ומבצע בפעם הראשונה (לצד להקתו מסיבוב ההופעות BAD) קאבר לשיר "Come Together" של הביטלס.

"Closing Credits"

הקטע מחולק לשני חלקים:
בחלק הראשון, להקת "Ladysmith Black Mambazo" מבצעת שיר בשם "The Moon Is Walking" על רקע מועדון שנות ה-30 בו מתרחש "Smooth Criminal"
בחלק השני, מוצג הקליפ המקוצר של השיר "Smooth Criminal" כפי שמופיע באלבום "Bad".
איסר פן

חייו

פן נולד בליטא ועלה לארץ ישראל בשנת 1924. בוגר בית הספר הריאלי בחיפה, ולאחר מכן סיים תואר ראשון בכלכלה באוניברסיטה האמריקנית בביירות. במסגרת שירותו בארגון ההגנה היה פן שליש במטה מחוז חיפה. בצה"ל הוא כיהן כראש מִנהל התשלומים, טרם מינויו לתפקיד היועץ הכספי לרמטכ"ל.
כיועץ כספי, פעל פן לביסוס מערך כוחות ארוך ימים של כוחות מילואים. בתקופת כהונתו הוטלה כלל האחריות התקציבית של צה"ל בידי היועץ הכספי ועסקאות הרכש בוצעו על ידו, לאחר אישורן במועצת החימוש העליונה בראשות מנכ"ל משרד הביטחון. בתום שלוש שנים בתפקיד השתחרר משירותו הצבאי בדרגת אלוף-משנה והתמנה לראש אגף האספקה במשרד הביטחון. לאחר מכן כיהן כראש משלחת משרד הביטחון בבריטניה ומשנת 1959 כראש המשלחת בצרפת.
לאחר פרישתו ממשרד הביטחון נכנס פן לעולם העסקים. תחילה ייצג את התעשייה האווירית הצרפתית בישראל ואחר כך הקים יחד עם יצחק אלמוג את אינטרגאמא. הוא נפטר בשנת 1993 לאחר מחלה ממושכת.
ואסיליס טורוסידיס

קריירת מועדונים

טורוסידיס ערך את הופעת הבכורה שלו בקבוצה היוונית הבוגרת של קסנתי באמצע אפריל 2003, כשהיה בן 17 והבקיע את שערו הראשון בליגה שנתיים וחצי לאחר מכן. לאחר שהרשים במהלך ארבע וחצי שנותיו בקבוצה, הוא משך את עיניהם של שלוש הקבוצות הגדולות של הליגה היוונית, אולימפיאקוס, פנאתינייקוס וא.א.ק. אתונה. בסופו של דבר טורוסידיס חתם לחמש שנים באולימפיאקוס.
כאמור, בתחילת שנת 2007 טורוסידיס היה כבר חלק מהסגל של אולימפיאקוס וכעבור שלושה שבועות בלבד הבקיע את שערו הראשון במדי הקבוצה. הוא הבקיע את שערו האירופי הראשון במדי הקבוצה בעונת 09–2008 בשלב הפלייאוף לקראת ההעפלה לשלב הבתים במסגרת הליגה האירופית נגד נורשלאנד הנורווגית. הוא הפך להיות הקפטן של הקבוצה אחרי פרישתו של השוער, אנטוניוס ניקופולידס. טורוסידיס הפך להיות חלק חשוב בנבחרת ובאולימפיאקוס בעקבות החוזק הפיזי והטכניקה שלו. בסיום חוזהו, חתם טורוסידיס בקבוצה האיטלקית, רומא.
ב-23 בינואר 2013 טורוסידיס הגיע לסרייה א' וחתם ברומא לשנתיים וחצי. הוא ערך את הופעת הבכורה שלו במשחק נגד בולוניה שהסתיים בתוצאה 3-3, והבקיע את שערו הראשון בניצחון החוץ 2–3 על אטלנטה. ב-31 באוגוסט 2018 חתם בבולוניה לשנתיים. ב-11 בספטמבר ערך את הופעתו הבכורה בניצחון 2-1 על קליארי. ב-28 ביולי 2018 חזר לאחר שש שנים לאולימפיאקוס.

נבחרת יוון

טורוסידיס ערך את ההופעה הבינלאומית הראשונה שלו במוקדמות יורו 2008 נגד נבחרת טורקיה וממשחק זה הפך להיות חלק חשוב בנבחרת כמגן ימני. בעקבות ההעפלה של נבחרת יוון ליורו 2008 מהמקום הראשון בבית שלה, טורוסידיס נבחר להיות חבר סגל לקמפיין זה.
הוא הבקיע את שערו הראשון בנבחרת במשחק נגד נבחרת לוקסמבורג במסגרת מוקדמות מונדיאל 2010.
מזעור

מִזְעוּר הוא שם כולל למכלול הטכניקות והשיטות ששימשו ומשמשות להקטנת ממדיהם של מכשירים מכניים, אופטיים ואלקטרוניים שונים, אשר בעבר הצריכו מערכות גדולות ומסובכות לתפעולם. המזעור איפשר ומאפשר, בין השאר, את ההתפתחות ההולכת והגדולה של תעשיות השעונים, האופטיקה, הרובוטיקה, המחשבים, הננוטכנולוגיה הלוויינים ועוד.
המושג ננוטכנולוגיה שונה ממזעור, בכך שבננוטכנולוגיה יצירת הטכנולוגיה מלכתחילה היא במטרה שהיישומים יהיו בגדלים של ננומטרים.
טד דויטש

ביוגרפיה

דויטש נולד בבית לחם שבפנסילבניה, בנם הצעיר של ג'ין וברנרד. ב-1988 סיים תואר ראשון באוניברסיטת מישיגן, בתקופת הלימודים זכה במלגת המנהיגות היוקרתית על שם הארי טרומן. ב-1990 סיים תואר JD במשפטים מבית הספר למשפטים של אוניברסיטת מישיגן. עבד כעורך דין וב-1997 עבר עם רעייתו להתגורר בדרום פלורידה.
ב-2006 התמודד וזכה בבחירות לסנאט של פלורידה. במהלך כהונתו קידם חקיקה שהפכה את פלורידה למדינה הראשונה בארצות הברית שמפעילה לחצים כלכליים על חברות עסקיות במטרה להאט את תוכנית הגרעין האיראנית. רוח החוק שיזם אומצה ב-2010 על ידי הקונגרס של ארצות הברית בחקיקת חוק הסנקציות הכלכליות ברמה הפדרלית.
באפריל 2010 ניצח בבחירות המיוחדות שנערכו למושב מחוז 19 של פלורידה בבית הנבחרים של ארצות הברית, בעקבות פרישתו של רוברט וקסלר. לאחר העיצוב מחדש של מחוזות הבחירה בפלורידה התמודד וזכה בנובמבר 2012 במושב מחוז 21 בבית הנבחרים. הוא נבחר לתקופות כהונה נוספות ב-2014. ב-2016 הוא נבחר לייצג את האזור מס' 22 במקום לואיס פרנקל וב-2018 זכה בכהונה נוספת. דויטש מכהן כחבר בוועדת החוץ, כחבר בוועדת המשפטים וכחבר בוועדת האתיקה של בית הנבחרים. הוא החבר הבכיר מהמפלגה הדמוקרטית בתת-ועדת החוץ לענייני המזרח התיכון וצפון אפריקה.
דויטש נשוי לג'יל ואב לשתי בנות תאומות ולבן. הוא מתגורר בבוקה רטון וחבר בקהילה היהודית-קונסרבטיבית המקומית "בני תורה".
שוקרוט גארני

שוקרוט גארני (בצרפתית: Choucroute garnie) הוא התבשיל המזוהה ביותר עם אלזס בעולם.
המתכון להכנתו של שוקרוט גארני מכיל כרוב כבוש, עם נקניקיות וחלקי בשר אחרים, רק מחלקים שעברו עיבוד מוקדם - בישול, המלחה ועישון, בדרך-כלל מבשר חזיר, לפעמים מבשר ברווז או אווז. נהוג להכין את המתכון בתוספת תפוחי אדמה. השוקרוט התפתח כמאכל איכרים, שנהגו לאכול מחלקים משומרים ולא טריים במהלך כל השנה. באלזס נוהגים לבשל את השוקרוט ביין לבן או בבירה ושומן חזיר או אווז. מחוץ לאלזס יש החורגים מהיותו מאכל עניים ומבשלים אותו בשמפניה (שוקרוט רויאל) ומוסיפים לו חלקים יוקרתיים (כמו פואה גרא ובשר ציד). סופר האוכל ג'פרי שטיינגרטן כותב, שכל מתכון מסורתי כולל גם פלפל שחור, ציפורן, שום, גרגרי ערער, בצלים, ותפוחי אדמה; רובם כוללים עלי דפנה ויין.
למרות ששוקרוט הוא מסורתית מתכון גרמני ומזרח אירופאי, הסיפוח הצרפתי של אזור אלזס ולוריין בעקבות שלום וסטפליה ב-1648 הביא את התבשיל לצרפת ומאז הוא הפך לפופולרי ברחבי המדינה. שוקרוט נפוץ כיום ברחבי צרפת כמשומר או בצורה שמוכנה לחימום במיקרוגל. גרסה הונגרית כוללת כרוב ממולא בתוספת מרכיבים אחרים. ניתן להוסיף לשוקרוט חתיכות כרוב שאינו כבוש על-מנת להפיק גרסה מעט פחות חומצית.
עמוס רולידר

קורות חיים

רולידר נולד וגדל במושב כפר יהושע כילד שלישי למשפחת ניצולי שואה. בשנת 1969 סיים רולידר תואר ראשון בהוראה במכון וינגייט שבנתניה. בשנת 1976 סיים תואר שני במדעי הבריאות באוניברסיטת בריגהם יאנג ביוטה שבארצות הברית. רולידר המשיך את לימודיו באוניברסיטת המדינה של אוהיו, שם קיבל ב-1978 תואר שני בניתוח התנהגות יישומי (ABA), ובשנת 1980 קיבל בה תואר דוקטור (כותרת הדיסרטציה: "Effects of Enthusiasm Training on Subsequent Teacher Enthusiasm Behavior"). בשנת 1983 סיים את הפוסט-דוקטורט בפסיכולוגיה התנהגותית באוניברסיטת מאונט סנט וינסנט שבהליפקס בקנדה.
החל משנת 1981 עבד כמרצה בפקולטה לחינוך באוניברסיטת חיפה עד שנת 1988. בשנת 1989 החל ללמד במחלקה לפסיכיאטריה באוניברסיטת מקמסטר בקנדה. בשנים 1989–1994 היה ראש התוכנית ההתנהגותית במרכז הרפואי לפגועי ראש בבית החולים האוניברסיטאי -Chedoke-McMaster Hospital בקנדה. עבודתו לוותה בהד תקשורתי על רקע האשמה בטיפול לקוי בילדים אוטיסטים.
בשנת 1996 החל ללמד ולכהן כראש החוג למדעי התנהגות במכללה האקדמית עמק יזרעאל. החל משנת 2013 משמש כראש המחלקה ללימודי מדעי ההתנהגות במכללה האקדמית כנרת בעמק הירדן.
בנוסף משמש רולידר חבר בוועדה למינוי פרופסורים במדעי החברה של המועצה להשכלה גבוהה וחבר במועצה להשכלה גבוהה יו"ש ומנהל אקדמי של התוכנית להכשרת מנתחי התנהגות מוסמכים באוניברסיטת תל אביב. מתגורר בזכרון יעקב, אחיו דן רולידר הקים וניהל את חברת דן רולידר בע"מ.

פעילות תקשורתית

רולידר הגיש בעבר את תוכניות הטלוויזיה "סדרת חינוך" עם אברי גלעד שעסקה בנושאי חינוך והיבטיו השונים ו"המדריך למי שמחנך" עם קובי מחט שעסקה בטיפים ופתרונות מעשיים לקשיי התנהגות של ילדים ונוער.
רולידר מגיש את תוכנית הטלוויזיה "אספת הורים" בכל יום שישי בערוץ 2, כמו כן הוא מגיש באופן קבוע פינה בנושאי חינוך ילדים ונוער ב"תוכנית חיסכון" של חברת החדשות של ערוץ 2, בנוסף הוא מגיש תוכנית רדיו שבועית ברדיו קול רגע בשם "רולידר FM". בשנת 2011 יצא ספרו "הורות ללא רגשות אשם".
בשנת 2014 השתתף בתוכנית המציאות, "הצילו! אני לא יודע לבשל", אשר שודרה בערוץ 2.
בשנת 2015 כיכב בפרסומת טלוויזיה עבור המותג "קליק", בה הוא מנחה את ההורים כיצד לאכול את החטיף ולהתחמק מלחלוק אותו עם הילדים. באותה שנה הנחה לצד אילנית לוי את "זמן רולידר" בערוץ 20.
ב-2017 החל להנחות, בצוותא עם יעל גולדמן, את התוכנית "משפחה לפני הכל" המשודרת בקשת 12.
חוליו (אפליקציה)

חוליו היא אפליקציה המציעה טיסות מוזלות ליעדים שונים בעולם, בהתרעה של שעות אחדות לפני מועד ההמראה. בניגוד לסוכנויות הנסיעות, שעובדות עד שעות הערב המוקדמות, מפרסמת "חוליו" את הטיסות בין השעות 22:00 בלילה ועד 10:00 בבוקר.  
האפליקציה נוצרה על ידי גיורא מנדל ודדי רשתי ועלתה לאוויר ביולי 2012. האפליקציה מאפשרת לקבל התרעה מדי יום. האפליקציה מציעה את המושבים האחרונים, שטרם נמכרו, ומציעה מחירים זולים המגיעים עד ל-199 יורו בלבד. 
החל מדצמבר 2013 חוליו משווקת גם צימרים ומלונות בישראל. דילים על מלונות בארץ ניתן לראות באפליקציה 24 שעות ביממה ודילים של צימרים בארץ ניתן לראות בעיקר בשעות הבוקר.

אופן שימוש

האפליקציה מציעה טיסות לחו"ל  רק אחרי השעה 22:00. ניתן לבחור אילו טיסות ואיזה מחיר מעניין את המשתמש וניתן לקבל גם התרעה על הטיסות בטלפון. לאחר בחירה ממלאים את שמות הנוסעים, מזינים פרטי התקשרות וכעבור דקות ספורות מקבלים אישור טיסה לאפליקציה, ב-SMS וגם במייל.  
רוב הדילים של "חוליו" הם למקומות נופש שנמצאים מראש בטווח הזול יותר של החופשות לחו"ל  כגון: יוון, קפריסין, מאלטה וכן לערים אירופאיות מרכזיות, דוגמת רומא וברלין. כמו כן, יש אפשרות לבחור באפשרות "טיסות פרימיום" וכך לקבל מבחר יעדים אטרקטיבי מעט יותר, עם דילים דוגמת ברצלונה ב-239 יורו לטיסת הלוך-חזור.

הישגים

כשנה לאחר שעלתה לאוויר, רושמת "חוליו" יותר כ-350 אלף הורדות, ומתגאה בשיא של 60 אלף כניסות בלילה. 
אולם בראיון שערך מפתח האפליקציה גיורא מנדל בדה מרקר (ראה הערה למטה) סיפר, כי בשנה הראשונה לאפליקציה, בוצעו כ-2,000 הזמנות בלבד. אולם בכוונתו להרחיב את היצע האפליקציה.
ליאון באקסט

ביוגרפיה

נולד בהורדנה כלייב רוזנברג (ברוסית: לב סמואילוביץ' רוזנברג; Лев Само́йлович Ро́зенберг); בהמשך שינה שם משפחתו ל"באקסט", קיצור שם נעוריה של אמו ("באקסטר"). בעת ילדותו היגרה משפחתו לסנקט פטרבורג. בגיל שש עשרה החל את לימודיו באקדמיה לאמנויות של סנקט פטרבורג, משם פרש לאחר שנתיים והתפרנס מאיורי ספרים וציור דיוקנאות. מפגש עם הצייר אלברט בנואה, אחיו של אלכסנדר אצלו למד ציור בצבעי מים, הוביל להצטרפותו לחוג "הפיקוויקים החדשים" אשר התנגד לאקדמיזם הצר ששלט אז באמנות הרוסית, בין הבולטים בקבוצה: אלכסנדר בנואה ודיאגילב. בנעוריו התנצר, אך בהמשך חזר ליהדות.
נסיעותיו לצרפת אלג'יר ותוניס מצאו ביטוי בעבודותיו המאוחרות יותר שהצטיינו בצבעים חזקים ומנוגדים. ביקור ביוון ובכרתים איפשר לו להתרשם באופן בלתי אמצעי מן האמנות הקלאסית.
ב-1907 התמנה למורה בבית הספר לאמנות של ליזאבטה זבאנצבה שם לימד את מארק שאגאל במשך שנתיים את אמנות הצבע, לאחר ארבע שנים בהוראה פרש באקסט מתפקידו ועבר להתגורר דרך קבע בפריז. 
עבודותיו לבמה: שחרזאדה, "שלומית", "תמר", "הנסיך איגור", "הסילפידות", "קלאופטרה", "המשתה", "הביתן של ארמיד", מנוחת אחר הצהריים של פאון, "נרקיס", "דפניס וכלואה" (עיצוב כללי של הבלט), "פדרה", "האל הכחול", "יהודית", "הקרנאבל",רוח הורד, "היפהיפיה הנמה", ציפור האש.
Download.com

מידע כולל על האתר

Download.cnet.com מציע תוכן של ארבע קטגוריות: תוכנות (ל-Mac, ל-Microsoft Windows וללטלפונים סלולריים), מוזיקה, משחקים וסרטונים, כולם ניתנים להורדה דרך FTP משרתי האתר. אזור התוכנות מכיל מעל לכ-100,000 תוכנות חינמיות ותוכנות שיתופיות.
כל ההורדות נצפות על ידי עורכים ומכילות תקציר על הקובץ מהמוציא לאור, ומשתמשים רשומים יכולים לכתוב ביקורות ולדרג אותן. 
הורדת כל תוכנה באתר היא בחינם, ולחלקן יש גרסת ניסיון. האתר לא גובה כסף ממשתמשיו על שימוש כל חומר. מפיצי התוכנות רשאים להעלות את הכותרות שלהם דרך האתר Upload.com (שגם הוא בבעלות CNET) בחינם, או בעמלה קטנה המציעה גם שדרוגים. בשנת 2004 התווספה לאתר האפשרות להורדת המוזיקה, דבר שהחליף את האתר mp3.com.
המוזיקה ניתנת להורדה בחינם ונמצאת במגוון של ז'אנרים ואמנים שונים. ישנה האפשרות להעלות מוזיקה לאתר, ותהליך זה עובר ביקורת לפני שיוצא לאור. ביולי 2005 אזור הווידאו באתר יצא לאור, והוא כולל סרטים, תכנים מהטלוויזיה, ספורט, קליפים של מוזיקה ועוד. במרץ 2009 הוחלף אזור המוזיקה ב-Last.fm, ולאחר מכן הודיעו באתר שמתכננים לאפשר הורדה של כל הסרטונים בעתיד.

הפצת וירוסים

באוגוסט 2011 השיק האתר מנהל התקנות שנקרא CNET TechTracker, לצורך הפצת התוכנות שמוצעות בו להורדה. ביקורת רבה נמתחה על השימוש של CNET במנהל ההתקנות, בכך שכל מטרתו היא הפצת וירוסים, סוסים טרויאניים, סרגלי כלים זדוניים ונוזקות נוספות. CNET הודתה ש"מספר קטן של גורמי אבטחת מחשב זיהו את תוכנת ההתקנה כתוכנת פרסום או תוכנה לא רצויה".
מריאן רבינוביץ'

מריאן רבינוביץ' (18 באוקטובר 1934  - 11 באוגוסט 2010) היה רופא גריאטר ושיקומי, גרונטולוג, סופר, מסאי וכותב זיכרונות, משורר ופסל ישראלי. מחלוצי הגריאטריה והרפואה הפליאטיבית בישראל.

ביוגרפיה

רבינוביץ' נולד למשפחה יהודית בבוקרשט בירת רומניה, שם שרד עם משפחתו את הרדיפות נגד היהודים ואת הפרעות מימי השואה. בימי השלטון הקומוניסטי,  כאשר הגישה משפחתו בקשה לעלייה לישראל, סולק מהאוניברסיטה לאחר חמש שנות לימודי רפואה.
בשנת 1962 עלה לישראל, המשיך ללמוד רפואה באוניברסיטה העברית בירושלים והתמחה ברפואה פנימית. בהמשך השתלם ברפואה שיקומית ובגריאטריה בלוס אנג'לס שבקליפורניה.
פרופ' רבינוביץ' הקים ב-1973 וניהל את המערכת הגריאטרית בבית החולים שיבא בתל השומר, ובשנת 1983 ייסד את ההוספיס לחולי סרטן שמחלתם במצב מתקדם ביותר או המוגדרים כסופניים, על בסיס המודל הבריטי של הוספיס סיינט כריסטופר  של ד"ר סיסלי סונדרס . בכך היה לחלוץ הרפואה הפליאטיבית בישראל. היה בין מייסדי עמותת עמדא לחולי אלצהיימר ומחלות דומות בישראל.
בספרי העיון שכתב התייחס מתוך עמדה של רופא ומדען הומניסט להתמודדות בני האדם עם תהליך ההזדקנות, לדרכי ההערכה של כוחות המטופלים הזקנים, ליחסים בין מטפלים ובין מטופלים בשלבים שונים של ההזדקנות, ולהתמודדות עם קרבת המוות.
אחרי שפרש לגמלאות התפנה יותר לכתיבה וליצירה אמנותית.
את רוב ספריו כתב במקור באנגלית.
נפטר בישראל בגיל 76.
אלמנתו, בבט רבינוביץ', ילידת רומניה אף היא, הייתה ראש החוג לקרדיולוגיה בבית הספר לרפואה באוניברסיטת תל אביב, שם היא מכהנת כפרופסור אמריטה. לאחרונה התמסרה גם היא ליצירה אמנותית בתחום המוזאיקה, הרישום והפיסול. לבני הזוג נולדו שלושה בנים והמשפחה התגוררה במושב שואבה.
מוטורולה זום

מאפיינים

גודלו של הזום הוא 25 על 16 סנטימטר, ומשקלו 730 גרם.

הזום מגיע עם שתי מצלמות: מצלמה קדמית לשיחות וידאו באיכות של 3 מגה פיקסל ומצלמה אחורית באיכות של 5 מגה-פיקסל. למצלמה האחורית יש גם זום אוטומטי של עד פי 8 ומבזק לד כפול.

מכירות

על פי הערכות אנליסטים של הבנק הגרמני, 100,000 מכשירי זום נמכרו במהלך ששת השבועות הראשונים להשקתו. על פי דו"ח החבר לרבעון הראשון של 2011, מעל 250,000 יחידות נשלחו לחנויות. החברה סירבה לפרט כמה יחידות נמכרו בפועל. על פי דו"ח החברה לרבעון השני של 2011, 440,000 יחידות של הזום נמכרו באותו רבעון.
זאב ענר

ביוגרפיה

ענר נולד בתל אביב ולמד במכללת לוינסקי לחינוך, המכון הגבוה ללימודי א"י ע"ש אבשלום וכן למד לימודי ניהול בתוכנית תל"מ בבית הספר למנהל עסקים באוניברסיטת תל אביב.
עבד כ-14 שנים כעיתונאי במערכת הביטחון, ובסופן היה לעורך הראשי של "במחנה נח"ל", "במחנה גדנ"ע", ו"עלי ים" (ביטאון חיל הים).
ערך וכתב במשך כ-18 שנים את תוכנית הרדיו "מחפשים את המטמון", שבה התוודעו המאזינים דרך שעשוע וכתב חידה לפרקים בתולדות ארץ ישראל.
במשך כ-20 שנה ערך והגיש גם את התוכנית "משחקי לילה", עם משה טימור; התוכנית שודרה בשעות הלילה המאוחרות וכללה חידונים מגוונים בשיתוף המאזינים בטלפון. במשך כ-17 שנים הוא ערך והגיש את התוכנית "זכרונות ארץ ישראל", במסגרתה הביא את סיפוריהם של זקני היישוב.
בשנת 1965 שידר את תוכנית הטלפונים הראשונה בשידור חי ברדיו ("חיוג ישיר – הצוות לרשותכם"). תוכנית נוספת שהגיש היא "מכירה פומבית" בהפקת רחל הרמתי. במשך כ-15 שנים ערך בשותפות עם דן חמיצר חידוני אוצרות לקהלים גדולים. בשלוש השנים האחרונות לעבודתו בקול ישראל, עד פרישתו לגמלאות, היה מנהל מחלקת הבידור בתל אביב.
במסגרת שירותו במילואים ערך והגיש במשך כ-10 שנים בגל"צ חדשות ותוכניות שונות.
כתב בעיתונים וכתבי עת (בין היתר בתחום סקירת מסעדות ויין, מאז 1980): ידיעות אחרונות, מוניטין, גלובס, כספים, אנשים, עולם האשה, צומת השרון, מעריב, פנאי פלוס, מזון, רשת גל גפן.
כתב והנחה מספר תוכניות טלוויזיה, בהן הסדרה לנוער "שאלה של זמן" בשנת 1979.
ענר גם שימש יועץ אסטרטגי ושיווקי לגופים גדולים כמו חברת הביטוח "אליהו", קרן הפנסיה "מקפת", ידיעות אחרונות, בנק המזרחי וחברת התרופות "איקפארם". כמו כן היה שותף בשנות ה-80 בחברת "יזומה" שעסקה בייעוץ להנפקות בבורסה לניירות ערך בתל אביב.
כיהן במספר תפקידים ציבוריים, בהם דירקטור וסגן היו"ר מטעם קבוצת בה"פ בקרן יהושע רבינוביץ, יו"ר ההנהלה הציבורית של תיאטרון מחול "ענבל", חבר הנהלת "מכון אבשלום", ודירקטור מטעם הציבור במכון היין הישראלי.
ביוני 2006 נפצע בתאונת הרכבת בבית יהושע והתאושש מפציעתו לאחר שיקום ארוך.
נפטר ב-7 בספטמבר 2018, בגיל 85 ונקבר בבית הקברות כנרת.
קלנטן

היסטוריה

עד המאה ה-15 קלנטן נשלטה על ידי אימפריות אזוריות שונות, כמו סריביג'איה (Srivijaya), מג'פהיט וסיאם. ב-1411 הרג'ה של קלנטן הכריז על עצמאותה מסיאם והיא נהפכה למרכז מסחרי חשוב באזור בהמשך המאה ה-15. ב-1499 היא הפכה למדינה וסאלית של סולטנות מלאקה.
ב-1511 סולטנות מלאקה הופלה על ידי פורטוגל וקלנטן התפרקה לשבטים קטנים ששילמו מס לממלכת פטני (Kerajaan Pattani). עד תחילת המאה ה-17 פטני הצליחה להשתלט לחלוטין על מרבית אזור קלנטן.
ב-1760 אזורי קלנטן אוחדו והיא הפכה להיות מדינת חסות של סולטנות טרנגנו. בשלב מסוים בסוף המאה ה-18 פרצה בקלנטן מלחמת אזרחים בין תומכי טרנגנו ובין המתנגדים לה אשר בסופה קלנטן הפכה לעצמאית וב-1800 הוכתר הסולטאן הראשון שלה. בהמשך קלנטן חתמה על ברית עם סיאם, אותה ניצלה האחרונה כדי להשתלט על קלנטן.
ב-1909 נחתם חוזה בין בריטניה וסיאם במסגרתו הועברו מספר שטחים סיאמיים, בהם קלנטן, לידי הבריטים. ב-1941, במהלך מלחמת העולם השנייה, קלנטן נכבשה כמו יתר חצי האי המלאי על ידי האימפריה היפנית. היפנים העבירו את קדה עם עוד מספר שטחים מלאים לבעלת בריתם תאילנד. ב-1945, עם סיום המלחמה, קלנטן הוחזרה לבריטניה.
ב-1946 קלנטן צורפה לאיחוד המלאי, שהפך ב-1948 לפדרציית מלאיה. ב-1957 פדרציית מלאיה קיבלה את עצמאותה והיא הייתה בין הישויות שהרכיבו את מלזיה ב-1963.

כלכלה

כלכלת קלנטן מתבססת בעיקר על חקלאות, הכוללת בין היתר גידול אורז וטבק. בנוסף לחקלאות הכלכלה מסתמכת על דיג ותיירות.
איוון סידורנקו

ביוגרפיה

הוא נולד למשפחת איכרים בסמולנסק שברוסיה. למד לימודי חובה עד הגעתו לכיתה העשירית, ולאחר מכן החל בלימודי אומנות בפנזה דרומית-מזרחית למוסקבה. בשנת 1939 נשר מהלימודים וגויס לשורות הצבא האדום. נשלח לטירונות ואימונים בחצי האי קרים.

מלחמת העולם השנייה

בשנת 1941 השתתף בקרב על מוסקבה כקצין זוטר ופיקד על לוחמי מרגמה. בעת הלחימה התאמן רבות בצליפה. המארבים שערך לחיילי האויב היו מוצלחים, ובעקבותיהם הממונים עליו אישרו שיאמן את חייליו להיות צלפים. החיילים נבחרו בקפידה לפי איכות הראייה שלהם, התמצאות בכלי נשק וכושר עמידות. בהתחלה הוא הכשיר את חייליו תאורטית ובהדרגה לקח אותם למשימות קרב יחד עימו. בתוך זמן קצר, הגרמנים החלו לאמן צלפים משלהם בשטח הפעילות של סידורנקו, בתור תגובה לאיום של נוכחתו ושל נוכחות חייליו.
הוא נשלח לחזית הבלטית הראשונה. אם כי נהג בעיקר לאמן חיילים, הוא לעיתים לקח חלק במארבי צלפים אליהם התלוו חייליו. באחד מאירועים אלה, הוא הצליח להשמיד טנק ושלושה טרקטורים באמצעות קליעים נפיצים. מנגד, היו פעמים בהם הוא נפצע, פציעתו הקשה ביותר הייתה באסטוניה בשנת 1944 ובעקבותיה הוא לא לחם למעשה עד לתום המלחמה. בעודו מחלים מפציעותיו, הוענק לו עיטור גיבור ברית המועצות ב-4 ביוני 1944. נאסר עליו להשתתף בקרבות על ידי ממוניו, שכן הוא נחשב לצלף ומאמן צליפה בכיר ביותר. 
עם סיומה של המלחמה, נזקפו לזכותו 500 צליפות בחיילי אויב, וכן אימון בזמן המלחמה של 250 חיילים לצלפים. הגיע לדרגת רב-סרן ונחשב לצלף המוצלח ביותר של ברית המועצות במלחמת העולם השנייה. את רוב הצליפות ביצע ברובה מוסין נגאן ועליו כוונת טלסקופית.

לאחר המלחמה

לאחר מלחמת העולם השנייה, סידורנקו פרש משורות הצבא האדום ועבר לצ'ליאבינסק, באזור הרי אורל, שם נהיה מנהל עבודה במכרה פחם. בשנת 1974 עבר לדגסטן, לשטח הקווקז, שם חיי עד מותו ב-19 בפברואר 1994.